
Betegtájékoztató: Információk a felhasználó számára
Rivaroxaban Supremex 10 mg filmtabletta
rivaroxabán
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.
-
Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 
A betegtájékoztató tartalma:

1. Milyen típusú gyógyszer a Rivaroxaban Supremex 10 mg filmtabletta (a továbbiakban Rivaroxaban Supremex) és milyen betegségek esetén alkalmazható?

2. Tudnivalók a Rivaroxaban Supremex szedése előtt

3.
Hogyan kell szedni a Rivaroxaban Supremex-et?

4.
Lehetséges mellékhatások

5.
Hogyan kell a Rivaroxaban Supremex-et tárolni?

6.
A csomagolás tartalma és egyéb információk

1. Milyen típusú gyógyszer a Rivaroxaban Supremex és milyen betegségek esetén alkalmazható?
A Rivaroxaban Supremex hatóanyaga a rivaroxabán és felnőtteknél alkalmazzák:

· a vénákban történő vérrögképződés megelőzésére csípő- vagy térdprotézis-műtétet követően. Kezelőorvosa azért írta fel Önnek ezt a gyógyszert, mert a műtét után Ön a vérrögképződés szempontjából fokozott kockázatnak van kitéve. 

· a lábszár vérereiben kialakuló vérrögök (mélyvénás trombózis) és a tüdő vérereiben kialakuló vérrögök (tüdőembólia) kezelésére, és a lábszárban és/vagy a tüdőben a vérrögök újbóli kialakulásának megelőzésére. 

A Rivaroxaban Supremex a véralvadásgátló szerek csoportjába tartozik. Egy véralvadási faktor (Xa faktor) gátlásán keresztül fejti ki hatását, csökkentve ezáltal a vérrögök kialakulását.
2. Tudnivalók a Rivaroxaban Supremex szedése előtt

Ne szedje a Rivaroxaban Supremex-et
- ha allergiás a rivaroxabánra, vagy a gyógyszer (6. pontban felsorolt) egyéb összetevőjére 

- ha Önnél jelentős vérzés áll fenn 

- ha Önnek olyan, szervet érintő betegsége vagy állapota van, amely megemeli a súlyos vérzés kockázatát (például gyomorfekély, agysérülés vagy vérzés, a közelmúltban lezajlott agy- vagy szemműtét) 

- ha Ön véralvadásgátló gyógyszereket szed (például warfarin, dabigatran, apixabán vagy heparin), kivéve, amikor véralvadásgátló kezelést vált, vagy amikor vénás vagy artériás kanülön keresztül kap heparint, hogy az átjárható maradjon. 

- ha Ön májbetegségben szenved, ami fokozott vérzési kockázathoz vezet 

- ha Ön terhes vagy szoptat 

Ne szedje a Rivaroxaban Supremex-et és jelezze kezelőorvosának, ha a fentiek közül bármelyik érvényes Önre!
Figyelmeztetések és óvintézkedések

A Rivaroxaban Supremex szedése előtt beszéljen kezelőorvosával vagy gyógyszerészével.
A Rivaroxaban Supremex fokozott elővigyázatossággal alkalmazható 
- ha Önnél fokozott a vérzés kockázata, amely fennállhat a következő helyzetekben:

        közepes fokú vagy súlyos vesebetegség, mivel a vesefunkció befolyásolhatja a szervezetében  hatást kifejtő gyógyszer mennyiségét 

ha Ön más gyógyszereket használ a véralvadás megakadályozására (például warfarint, dabigatrant, apixabánt vagy heparint), amikor véralvadásgátló kezelést vált, vagy mialatt vénás vagy artériás kanülön keresztül kap heparint, hogy az átjárható maradjon (lásd még „Egyéb gyógyszerek és a Rivaroxaban Supremex” c. részt) 

véralvadási zavarok 

nagyon magas vérnyomás, amely nincs gyógyszeres terápiával beállítva 

olyan gyomor- vagy bélbetegségek amelyek vérzést okozhatnak, például gyomor- vagy bélgyulladás, vagy nyelőcsőgyulladás, például reflux (a gyomorsav nyelőcsőbe történő visszafolyása) miatt 

a szemfenéki erekkel kapcsolatos probléma (retinopátia) 

olyan tüdőbetegség, amelyben a hörgők kitágulnak és megtelnek gennyel (bronhiektázia) vagy korábbi tüdővérzés.
- ha Önnek a szívében műbillentyű van 

- ha Önnek tudomása van arról, hogy az antifoszfolipid szindróma elnevezésű betegségben szenved (az immunrendszer rendellenessége, amely a vérrögök kialakulásának nagyobb kockázatával jár), tájékoztassa kezelőorvosát, aki eldönti, hogy szükség van-e a kezelés módosítására.

- ha kezelőorvosa megállapítja, hogy az Ön vérnyomása nem stabil, vagy más kezelést vagy műtéti beavatkozást terveznek, hogy eltávolítsanak egy vérrögöt a tüdejéből.

Amennyiben a fentiek közül bármelyik érvényes Önre, jelezze kezelőorvosának a Rivaroxaban Supremex szedésének megkezdése előtt. Kezelőorvosa dönti el, hogy kezeli-e Önt ezzel a gyógyszerrel, és hogy szorosabb megfigyelés alá helyezi-e Önt. 

Ha Önnek műtéten kell átesnie:
- Nagyon fontos, hogy a Rivaroxaban Supremex-et a műtét előtt és után pontosan azokban az időpontokban vegye be, amikor azt a kezelőorvos Önnek előírta. 

- Ha a műtéte során gerincbe adott injekció vagy katéter alkalmazása szükséges (például epidurális vagy spinális érzéstelenítés vagy fájdalomcsillapítás céljából): 

nagyon fontos, hogy a Rivaroxaban Supremex-et pontosan azokban az időpontokban vegye be, amikor azt a kezelőorvos Önnek előírta.
azonnal jelezze kezelőorvosának, ha zsibbadást vagy gyengeséget érez a lábában, illetve ha bél- vagy húgyhólyag működési problémát észlel az érzéstelenítés befejezése után, mert ebben az esetben azonnali beavatkozás szükséges.

Gyermekek és serdülők 
A Rivaroxaban Supremex nem javasolt 18 év alatti személyek esetében. A gyógyszer gyermekeknél és serdülőknél történő alkalmazásával kapcsolatban nincs elegendő információ.

Egyéb gyógyszerek és a Rivaroxaban Supremex
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is. 

- Ha az alábbi gyógyszerek valamelyikét szedi:

néhány gombás fertőzés kezelésére szolgáló készítmény (például flukonazol, itrakonazol, vorikonazol, pozakonazol), kivéve, ha csak a bőrön kerül alkalmazásra
ketokonazol tabletta (Cushing–szindróma kezelésére alkalmazzák, amikor a szervezet túl nagy mennyiségű kortizolt termel) 

néhány baktérium okozta fertőzés kezelésére szolgáló készítmény (például klaritromicin, eritromicin) 

néhány HIV / AIDS kezelésére szolgáló vírusellenes készítmény (például ritonavir) 

egyéb véralvadásgátló szerek (például enoxaparin, klopidogrél vagy K-vitamin antagonisták, úgymint a warfarin és az acenokumarol) 

gyulladáscsökkentő vagy fájdalomcsillapító gyógyszerek (például naproxén vagy acetilszalicilsav) 

dronedaron, a szívritmuszavar kezelésére alkalmazott gyógyszer 

· depresszió kezelésére szolgáló bizonyos gyógyszerek (szelektív szerotoninvisszavétel-gátlók [SSRI] vagy szerotonin-noradrenalin-visszavétel-gátlók [SNRI]). 

Amennyiben a fentiek közül bármelyik érvényes Önre, jelezze ezt kezelőorvosának a Rivaroxaban Supremex szedésének megkezdése előtt, mert fokozhatja a Rivaroxaban Supremex hatását. Kezelőorvosa dönti el, hogy kezeli-e Önt ezzel a gyógyszerrel, és hogy szorosabb megfigyelés alá helyezi-e Önt. 

Ha a kezelőorvos úgy gondolja, hogy Önnél fokozott a gyomor- vagy bélfekély kialakulásának kockázata, akkor fekélymegelőző kezelést is alkalmazhat.
Ha az alábbi gyógyszerek valamelyikét szedi:
néhány, az epilepszia kezelésére szolgáló gyógyszer (fenitoin, karbamazepin, fenobarbitál) 

közönséges orbáncfű (Hypericum perforatum), amely a depresszió kezelésére alkalmas gyógynövény 

rifampicin, ami egy antibiotikum 

Amennyiben a fentiek közül bármelyik érvényes Önre, jelezze ezt kezelőorvosának a Rivaroxaban Supremex szedésének megkezdése előtt, mert csökkentheti a Rivaroxaban Supremex hatását. Kezelőorvosa dönti el, hogy kezeli-e Önt Rivaroxaban Supremex-szel, és hogy szorosabb megfigyelés alá helyezi-e Önt.
Terhesség és szoptatás

Ne szedje a Rivaroxaban Supremex-et, ha Ön terhes vagy szoptat. Ha fennáll a teherbeesés lehetősége, használjon megbízható fogamzásgátló módszert a Rivaroxaban Supremex szedése alatt. Ha Ön teherbe esik, miközben ezt a gyógyszert szedi, azonnal tájékoztassa erről kezelőorvosát, aki dönteni fog a kezelés további menetéről.
A készítmény hatásai a gépjárművezetéshez és a gépek kezeléséhez szükséges képességekre
A Rivaroxaban Supremex szédülést (gyakori mellékhatás) vagy ájulást (nem gyakori mellékhatás) okozhat (lásd 4. pont „Lehetséges mellékhatások”). Nem szabad gépjárművet vezetnie vagy gépeket kezelnie, amennyiben ezek a tünetek jelentkeznek Önnél. 

A Rivaroxaban Supremex laktózt tartalmaz 
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.
A Rivaroxaban Supremex nátriumot tartalmaz
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.
3. Hogyan kell szedni a Rivaroxaban Supremex-et?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 

Mennyit kell szedni a gyógyszerből? 
· A vénákban történő vérrögképződés megelőzésére csípő- vagy térdprotézis-műtétet követően 

 A készítmény ajánlott adagja naponta egyszer egy tabletta (10 mg). 

· A lábszár vénáiban kialakult vérrögök kezelésére és a tüdő ereiben kialakult vérrögök kezelésére, és a vérrögök újbóli kialakulásának megelőzésére. 

A vérrögösödés legalább 6 hónapos kezelése után a készítmény ajánlott adagja vagy naponta egyszer egy 10 mg-os tabletta vagy naponta egyszer egy 20 mg-os tabletta. Kezelőorvosa naponta egyszer 10 mg Rivaroxaban Supremex-et rendelt Önnek.

A tablettát lehetőleg vízzel kell lenyelni. 

A Rivaroxaban Supremex-et étkezéskor vagy étkezéstől függetlenül is be lehet venni. 

Ha egészben nehezen tudja lenyelni a tablettát, beszéljen kezelőorvosával a Rivaroxaban Supremex bevételének egyéb lehetőségeiről. A tabletta porrá törhető, és közvetlenül a bevétel előtt vízzel vagy almapürével elkeverve is bevehető. 

Ha szükséges, kezelőorvosa a porrá tört Rivaroxaban Supremex-et gyomorszondán keresztül is beadhatja Önnek. 

Mikor kell bevenni a Rivaroxaban Supremex-et?

Naponta egy tablettát kell bevenni, amíg a kezelőorvosa a tabletta szedésének abbahagyására nem utasítja. A tablettát lehetőleg minden nap azonos időpontban vegye be, hogy könnyebben eszébe jusson. Kezelőorvosa fogja eldönteni, hogy a kezelést meddig kell folytatni. 

A vénákban történő vérrögképződés megelőzésére csípő- vagy térdprotézis-műtétet követően:
Az első tablettát a műtétet követő 6–10 óra múlva vegye be. 

Nagy csípőízületi műtét esetén a tablettát általában 5 hétig kell szedni. 

Nagy térdízületi műtét esetén a tablettát általában 2 hétig kell szedni. 

Ha az előírtnál több Rivaroxaban Supremex-et vett be 
Azonnal tájékoztassa kezelőorvosát, ha a szükségesnél több Rivaroxaban Supremex-et vett be! A szükségesnél több Rivaroxaban Supremex alkalmazása fokozza a vérzés veszélyét.
Ha elfelejtette bevenni a Rivaroxaban Supremex-et
Ha kimaradt egy adag, vegye be, amint eszébe jut. A következő tablettát vegye be a következő napon, majd folytassa a napi egy tabletta szedését a korábbiak szerint. 

Ne vegyen be kétszeres adagot a kihagyott tabletta pótlására.
Ha idő előtt abbahagyja a Rivaroxaban Supremex szedését
Ne hagyja abba a Rivaroxaban Supremex szedését anélkül, hogy ezt kezelőorvosával megbeszélné, mert a Rivaroxaban Supremex súlyos állapot kialakulásának a megelőzésére szolgál. 

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Mint a hozzá hasonló többi gyógyszer (véralvadásgátló szerek), a Rivaroxaban Supremex is okozhat vérzést, mely akár életveszélyes is lehet. A jelentős vérzés hirtelen bekövetkező vérnyomáseséshez vezethet (sokk). Bizonyos esetekben a vérzés fennállása esetleg nem nyilvánvaló. 

Lehetséges mellékhatások, amelyek a vérzés jelei lehetnek 
Azonnal tájékoztassa kezelőorvosát, ha az alábbi mellékhatások valamelyike jelentkezik Önnél: 

· Vérzésre utaló jelek: agyvérzés vagy koponyaűri vérzés (tünetek lehetnek: fejfájás, egy oldali gyengeség, hányás, görcsök, öntudathiány és nyakmerevség. Komoly orvosi vészhelyzet, azonnal forduljon orvoshoz!).
·  elhúzódó vagy jelentős vérzés 

·  túlzott gyengeség, fáradtság, sápadtság, szédülés, fejfájás, ismeretlen eredetű duzzanat, légszomj,  mellkasi fájdalom vagy angina pektorisz, amelyek vérzésre utaló jelek lehetnek. 

Kezelőorvosa dönthet úgy, hogy szorosabb megfigyelés alá helyezi Önt vagy változtat a kezelésen.

Lehetséges mellékhatások, amelyek súlyos bőrreakció jelei lehetnek
Azonnal tájékoztassa kezelőorvosát, ha bőrtüneteket tapasztal, mint például
- terjedő, súlyos bőrkiütést, hólyagokat vagy a nyálkahártyák elváltozásait például a szájban vagy a szemekben (Stevens–Johnson-szindróma/toxikus epidermális nekrolízis)! Ennek a mellékhatásnak a gyakorisága nagyon ritka (10 000 beteg közül kevesebb mint 1 beteget érinthet).
- gyógyszermellékhatást, amely bőrkiütést, lázat, a belső szervek gyulladásait, hematológiai rendellenességeket, és szisztémás megbetegedést okozhat (DRESS tünetegyüttes). Ennek a mellékhatásnak a gyakorisága nagyon ritka (10 000 beteg közül legfeljebb 1 beteget érinthet).

Lehetséges mellékhatások, amelyek allergiás reakciók jelei lehetnek 
Azonnal tájékoztassa kezelőorvosát, ha következő tünetek jelentkeznek Önnél 

- arc, az ajkak, a száj, a nyelv, illetve a garat duzzanata; nyelési nehézség; csalánkiütés és légzési nehézség; hirtelen vérnyomásesés. Ezeknek a mellékhatásoknak a gyakorisága nagyon ritka (az anafilaxiás reakciók beleértve az anfilaxiás sokkot is - 10 000 beteg közül legfeljebb 1 beteget érinthetnek) és nem gyakori (angioödema és allergiás - ödéma (100 betegből legfeljebb 1 beteget érinthetnek).

A lehetséges mellékhatások teljes felsorolása 
Gyakori (10 betegből legfeljebb 1 beteget érinthet): 

- gyomor- vagy bélvérzés, vérzés a húgy- vagy ivarszervekből (vér a vizeletben és erős menstruációs vérzés), orrvérzés, fogínyvérzés 

- bevérzés a szemben (beleértve a szemfehérjékből történő vérzést is) 

- vérzés a szövetek közé vagy valamelyik testüregbe (vérömleny, véraláfutás) 

- vér felköhögése 

- bőrbevérzés vagy bőr alatti vérzés 

- műtét utáni vérzés 

- vér vagy folyadék szivárgása a műtéti sebből 

- végtagduzzanat 

- végtagfájdalom 

- láz 

- a vörösvértestek számának csökkenése, melynek következtében bőre sápadt lehet, gyengeség és légszomj léphet fel 

- gyomorfájdalom, emésztési zavarok, hányinger vagy hányás, székrekedés, hasmenés 

- alacsony vérnyomás (tünei lehetnek a szédülés vagy ájulás felálláskor) 

- csökkent általános erőnlét és energia (gyengeség, fáradtság), fejfájás, szédülés
- kiütés, bőrviszketés 

- csökkent veseműködés (amelyet a kezelőorvosa által végzett vizsgálatok mutathatnak ki)
- vérvizsgálatok bizonyos májenzimek értékének megemelkedését mutathatják ki 

Nem gyakori (100 betegből legfeljebb 1 beteget érinthet): 

- agyvérzés vagy koponyaűri vérzés 

- ízületi vérzés, amely fájdalmat és duzzanatot okoz 

- ájulás 

- rossz közérzet
- szájszárazság 

- gyorsabb szívverés 

- allergiás reakciók, ideértve az allergiás bőrreakciókat is 

- csalánkiütés 

- károsodott májműködés (amelyet a kezelőorvos által elvégzett vizsgálatok mutathatnak ki) 

- laborvizsgálat során emelkedett lehet a bilirubinszint, néhány hasnyálmirigy- vagy májenzim szintje vagy a vérlemezkék száma 

- trombocitopénia (a véralvadásban szerepet játszó sejtes elemek, a vérlemezkék alacsony száma)
Ritka (1000 betegből legfeljebb 1 beteget érinthet): 

- izomvérzés 

- helyi duzzanat 

- a bőr és a szem besárgulása (sárgaság) 

- vérgyülem (hematóma) a lágyékban, amely a szív katéteres vizsgálatának szövődményeként alakul ki, amikor a beszűkült koszorúerek kezelésé céljából egy katétert vezetnek fel a láb artériába (álaneurizma) 

- epepangás (csökkent epeáramlás), hepatitisz (májgyulladás), beleértve a májsejtek károsodását is

Nem ismert (a gyakoriság a rendelkezésre álló adatokból nem állapítható meg): 

- vérzést követően a kar vagy láb izomzatán belül kialakuló fokozott nyomás, amely fájdalomhoz, duzzanathoz, az érzékelés megváltozásához, zsibbadáshoz vagy bénuláshoz vezet (vérzés utáni kompartment szindróma) 

- súlyos vérzés után kialakuló veseelégtelenség 

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül*.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell Rivaroxaban Supremex-et tárolni?
A gyógyszer gyermekektől elzárva tartandó! 

A dobozon, a buborékcsomagoláson feltüntetett lejárati idő (EXP) után ne alkalmazza a gyógyszert. A lejárati idő az adott hónap utolsó napjára vonatkozik. 

Ez a gyógyszer nem igényel különleges tárolást. 

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Rivaroxaban Supremex?
· A készítmény hatóanyaga a rivaroxabán. 10 mg rivaroxabán filmtablettánként.

· Egyéb összetevők:

Tablettamag: laktóz-monohidrát, nátrium-lauril-szulfát, hipromellóz (E 464), kroszkarmellóz-nátrium, magnézium-sztearát, mikrokristályos cellulóz (E 460),
A tabletta filmbevonata: hipromellóz (E 464), makrogol 3350, titán-dioxid (E 171), vörös vas-oxid (E 172).
Milyen a Rivaroxaban Supremex külleme és mit tartalmaz a csomagolás?
Rózsaszínű, kerek, mindkét oldalán domború felületű, egyik oldalán ’10’ jelöléssel ellátott, másik oldalán sima, 9,1 mm átmérőjű filmtabletta.
Kiszerelések: , 30 db filmtabletta

Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja 
Supremex Kft.

2096 Üröm, Kormorán u. 15.
Magyarország

Gyártó

Genepharm S.A.

Marathonos Avenue 18 Th Km.
Pallini, Attiki

153 51

Görögország

Pharmadox Healthcare Limited

Kw20a Kordin Industrial Park, 

Paola PLA 

3000, Málta

